Der findes angiveligt to udgaver af Lars Løkke Rasmussen: statsministeren og privatpersonen.

Statsministeren Lars Løkke står i spidsen for en regering, hvis politik har været gunstig for de såkaldte storfiskere. Og han har mødtes med storfiskere for at diskutere fiskeripolitik.

Privatpersonen Lars Løkke Rasmussen har fået stillet et attraktivt sommerhus til rådighed en uge i sommerferien af storfiskeren John-Anker Hametner Larsen og har deltaget i hans firmafest. Desuden er privatpersonen Lars Løkke gift med formanden for Løkkefonden – og Løkkefonden er blevet betænkt med mange hundredetusinde kroner af en række storfiskere. En af disse donorer er John-Anker Hametner Larsen, som også afholder en årlig nytårskur for fonden og derigennem har rejst over 1,2 mio. kr.

Men, og det var meget magtpåliggende for statsministeren at understrege, da han onsdag var i samråd i Folketinget om sagen: Privatpersonen Lars Løkke og statsministeren Lars Løkke skal holdes skarpt adskilt, og privatpersonen Lars Løkkes relationer er bestemt ikke »styrende« for statsministeren Lars Løkkes politik.

Ved samrådet gjorde Lars Løkke også meget ud af sin ret til at hemmeligholde både statsministeren Lars Løkkes og privatpersonen Lars Løkkes relationer til storfiskerne. Han ville blandt andet ikke svare på, om han har mødtes med andre fiskere privat, og om John-Anker Hametner Larsen har besøgt ham på Marienborg.

På samme vis ville han ikke svare på, om han som statsminister kendte til de 16 tiltag, som kunne svække storfiskernes dominans på fiskeriområdet, og som miljø- og fødevareminister Esben Lunde Larsen (V) i 2016 undlod at oplyse Folketinget om. Desuden ville han ikke oplyse om sin egen involvering i forhandlingerne om den fiskeriaftale, som et flertal uden om regeringen vedtog i december 2016. Aftalen skulle blandt andet modvirke koncentration af fiskekvoter hos få fiskere, og den blev indgået et lille halvt år efter, at Lars Løkke havde lånt sommerhuset af John-Anker Hametner Larsen.

Endelig havde Statsministeriet forud for samrådet afvist at sende en liste til Folketinget over fiskerirelaterede sager, som har været forelagt statsministeren.

I forhold til privatpersonen Lars Løkke var argumentet for hemmeligholdelsen, at også han har ret til et privatliv. Mens det i forhold til statsministeren Lars Løkke var, at en regering har ret til fortrolighed omkring sin »interne beslutningsproces«.

Selv om Lars Løkke hemmeligholdt de nærmere omstændigheder omkring sine relationer til storfiskerne og sin rolle i forhold til regeringens fiskeripolitik, har pressen afdækket en del. Helt grundlæggende kender vi i hvert fald noget til Lars Løkkes relation til særligt én af de såkaldte storfiskere, og vi ved, at hans regering har ført en politik, der har tilgodeset storfiskerne.

Der er også tegn på, at der måske ikke er så klar en skillelinje mellem statsministeren Lars Løkke og privatpersonen Lars Løkke, som han gerne vil foregive.

Det kan være svært at tro på, at det ikke har spillet en rolle for John-Anker Hametner Larsens engament i Løkkefonden, at han derigennem kommer i kontakt med landets statsminister. Særlig i lyset af, at fiskeren ønskede at diskutere fiskeripolitik med den daværende oppositionsleder, da han i 2012 henvendte sig til Lars Løkke for første gang.

Det står også klart, at Statsministeriet forberedte Lars Løkke grundigt, da han skulle mødes med en gruppe fiskere i Thyborøn den 31. januar 2016. Det var således statsministeren Lars Løkke, der deltog i mødet, men det skete i forbindelse med, at privatpersonen Lars Løkke var i Thyborøn for at deltage i Løkkefondens nytårskur arrangeret af John-Anker Hametner Larsen.

Tilbage står mistanken om, at privatpersonen Lars Løkkes forhold til særligt en storfisker har spillet en rolle i forhold til den storfiskervenlige politik, som statsministeren Lars Løkkes regering har ført. Og hvis det er tilfældet, er det selvsagt en alvorlig sag.

Man kan undre sig over, at så dreven en politiker som Lars Løkke har brug for så meget hemmeligholdelse. Og man kan spekulere over, hvorfor han ikke bare fortæller åbent om sine relationer til storfiskere og sin involvering i regeringens fiskeripolitik.

Måske, kan man ikke lade være med at tænke, fordi det så ville vise sig, at der har været lidt for meget overlap mellem statsministeren Lars Løkke og privatpersonen Lars Løkke.